**Likumprojekta „Grozījumi Civilprocesa likumā” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| **1.** | **Pamatojums** | Atbilstoši ar Ministru kabineta 2014. gada 7. aprīļa rīkojumu Nr. 151 apstiprinātā Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību īstenošanai 118.2. punktā Tieslietu ministrijai ietvertajam uzdevumam izstrādāt un iesniegt izskatīšanai Ministru kabinetā informatīvo ziņojumu par vienota elektronisko izsoļu modeļa ieviešanas iespējām, lai nodrošinātu godīgas konkurences veidošanos izsoles dalībnieku vidū un vienkāršotu izsoles procesu, padarot to pieejamāku un ekonomiskāku, kā arī saistībā ar Latvijas Nacionālajā attīstības plānā 2014-2020. gadam (apstiprināts ar 2012. gada 20. decembra Latvijas Republikas Saeimas lēmumu) ietverto uzdevumu, kas paredz elektronisku izsoļu modeļa ieviešanu, 2014. gada 26 augustā Ministru kabinetā izskatīts Tieslietu ministrijas sagatavotais informatīvais ziņojums „Par elektronisko izsoļu ieviešanas iespējām spriedumu izpildes un maksātnespējas procesā” (Ministru kabineta sēdes prot. Nr. 45 54.§).  Izskatot minēto informatīvo ziņojumu, Ministru kabinets atbalstīja elektronisko izsoļu sistēma ieviešanu spriedumu izpildes procesā un maksātnespējas procesā.  Lai nodrošinātu elektronisko izsoļu sistēmas ieviešanu spriedumu izpildes procesā un maksātnespējas procesā, nepieciešams veikt atbilstoša satura grozījumus Civilprocesa likumā (turpmāk – CPL), nostiprinot Elektronisko izsoļu portāla izveidošanas un darbības tiesisko pamatu, kā arī nosakot regulējumu elektroniskā vidē organizētu izsoļu norisei. | |
| **2.** | **Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība** | Saskaņā ar CPL 557. pantu spriedumu izpildes procesā cita starpā piespiedu izpilde var tikt īstenota, piemērojot tādu piespiedu izpildes līdzekli kā piedziņas vēršana uz parādnieka nekustamo īpašumu, to pārdodot. Zvērināti tiesu izpildītāji nekustamās mantas pārdošanu veic, ievērojot CPL noteikumus, kas paredz, ka nekustamais īpašums tiek pārdots, rīkojot izsoli.  Saskaņā ar Maksātnespējas likumu parādnieka mantu fiziskās personas un juridiskās personas maksātnespējas procesā maksātnespējas procesa administrators var pārdot gan izsolē, gan bez tās.  Vispārējais piespiedu izsoles procedūras regulējums iekļauts CPL un attiecināms gan uz zvērinātiem tiesu izpildītājiem spriedumu izpildes procesā, gan uz administratoriem maksātnespējas procesā.  Izsolēm norisinoties klātienē, atbilstoši spēkā esošajam normatīvajam regulējumam, praksē identificētas vairākas būtiskas problēmas, kas negatīvi ietekmē gan pārdošanas procesa rezultātu, gan spriedumu izpildes un maksātnespējas procesa intereses kopumā:  - izsolē piedaloties negodprātīgām personām, kuras veic saskaņotas darbības ar mērķi ietekmēt citus solītājus, tiek ***mākslīgi samazināta izsolāmā objekta vērtība;***  ***- izsolāmā objekta pirkšanas procesā ir iespēja piedalīties izsolē neieinteresētām personām****,* liekot šķēršļus godprātīgiem izsoles dalībniekiem, kas vēlas iegādāties izsolāmo objektu, pārsolot tos bez nolūka iegādāties izsolāmo objektu, tādējādi mākslīgi paaugstinot cenu.  Atšķirībā no vispārējiem piespiedu izpildes noteikumiem, gadījumos, kad pirmā izsole, kas norisinās ar augšupejošu soli, tiek atzīta par nenotikušu, maksātnespējas procesa ietvaros otrā izsole rīkojam ar lejupejošu soli. Šāds regulējums noteikts ievērojot to, ka maksātnespējas process ir ierobežots laikā un tā ietvaros parādnieka mantai ir jātiek pārdotai pēc iespējas ātrāk, lai aktīvi atgrieztos ekonomiskajā apritē, nezaudējot savu vērtību. Negodprātīgiem izsoles dalībniekiem savstarpēji vienojoties nesolīt pirmajā izsolē ar augšupejošu soli, lai notiktu otrā izsole ar lejupejošu soli, tiek veicināta izsolāmā objekta pārdošana par iespējami zemāku cenu, tādējādi tieši samazinot maksātnespējas procesa ietvaros iegūto līdzekļu apmēru. Tāpat praksē vērojami gadījumi, kad negodprātīgi izsoles dalībnieki izsaka draudus citiem izsoles dalībniekiem ar mērķi atturēt tos no dalības solīšanā, radot kaitējumu kreditoru interesēm. Turklāt šādu darbību rezultātā tiek radīts negatīvs priekšstats par zvērinātu tiesu izpildītāju un administratoru veiktajām darbībām, gan mazinot šo profesiju uzticamību un prestižu, gan atturot godprātīgas personas no piedalīšanās zvērinātu tiesu izpildītāju un administratoru organizētajās izsoles. Tiek kropļots spriedumu izpildes un maksātnespējas procesa mērķis, un negodprātīgu personu grupām tiek radīta iespēja iedzīvoties uz parādnieku un to kreditoru rēķina.  Spriedumu izpildes process un maksātnespējas process ir valsts organizēta procedūra, un zvērināti tiesu izpildītāji, tāpat kā administratori, veicot savus amata pienākumus, reprezentē jomu, kuru tie pārstāv. Zvērinātu tiesu izpildītāju un administratoru darbības rezultātā sabiedrība tieši gūst priekšstatu par šīm profesijām deleģēto valsts funkciju izpildes nodrošināšanu, vai nu gūstot pārliecību par valsts noteikta procesa norises tiesiskumu, vai arī tieši pretēji - neuzticību šiem procesiem un tādējādi zvērinātu tiesu izpildītāju un administratoru profesijai kopumā. Tādējādi atzīstams, ka nekavējoties nerisinot iepriekš minētās praksē konstatētās problēmas, var tikt nodarīts būtisks kaitējums gan spriedumu izpildes procesa un maksātnespējas procesa norises kvalitātei, gan arī šo profesiju uzticamībai sabiedrībai, kā arī šajos procesos iesaistīto personu tiesiskajām interesēm.  Ar likumprojektā paredzētajiem grozījumiem tiek nodrošināta pāreja uz izsoļu organizēšanu un noturēšanu spriedumu izpildes un maksātnespējas procesā elektroniskā vidē. Ieviešot elektroniskas izsoles, negodprātīgām personām tiktu liegta iespēja ietekmēt citus izsoles dalībniekus ar mērķi atturēt tos no solīšanas vai iegūt kādu materiālu labumu apmaiņā pret atteikšanos no solījumu izdarīšanas. Tādējādi elektronisku izsoļu ieviešana atturētu negodprātīgas personas no dalības izsolēs un novērstu iepriekš minētās praksē konstatētās problēmas.  Ar likumprojektu tiek noteikts, ka parādniekam piederošs nekustamais īpašums tiek pārdots izsolē, kas tiek organizēta un noturēta Elektronisko izsoļu portālā (turpmāk arī – elektroniska izsole).  Likumprojektā nostiprināts tiesiskais pamats Elektronisko izsoļu portāla izveidei, kurā tiktu nodrošināta izsoles sludinājumu izvietošana, izsoles dalībnieku reģistrācija, informācijas par reģistrētajiem izsoles dalībniekiem uzkrāšana, reģistrēto izsoles dalībnieku autorizācija dalībai izsludinātā izsolē, kā arī nodrošināta tehnoloģisko rīku kopa solījumu izdarīšanai un reģistrēšanai, izsoles rezultātu apstrādei, izsoles akta sagatavošanai un tā iesniegšanai apstiprināšanai tiesā.  Tāpat likumprojekts nosaka, ka Elektronisko izsoļu portāla ietvarā tiek uzturēts Izsoļu dalībnieku reģistrs, kas satur ziņas par fiziskām un juridiskām personām, kas piekritušas Elektronisko izsoļu portāla lietošanas noteikumiem un reģistrētas kā izsoļu dalībnieki.  Ievērojot zvērinātiem tiesu izpildītājiem un administratoriem deleģēto funkciju raksturu, elektronisko izsoļu portālu plānots veidot kā valsts informācijas sistēmas (Izpildu lietu reģistra) daļu. Tiesu izpildītāju likuma 156.1 pants paredz, ka zvērināti tiesu izpildītāji, veicot amata darbības, lieto Izpildu lietu reģistru. Izpildu lietu reģistrs ir valsts informācijas sistēma. Saskaņā ar Tiesu izpildītāju likuma 156.1 panta otro daļu Izpildu lietu reģistra un tā programmnodrošinājuma īpašniece ir Latvijas valsts. Reģistra pārzinis un turētājs ir Tiesu administrācija.  Saskaņā ar Ministru kabineta 2014. gada 30. septembra noteikumu Nr. 589 „Tiesu administrācijas nolikums” 1. punktu Tiesu administrācija ir tieslietu ministra pakļautībā esoša tiešās pārvaldes iestāde. Tieslietu ministrs Tiesu administrācijas pakļautību īsteno ar Tieslietu ministrijas starpniecību. Saskaņā ar attiecīgo Ministru kabineta noteikumu 3. 2. apakšpunktu Tiesu administrācija nodrošina Tiesu administrācijas pārziņā un turējumā esošo valsts informācijas sistēmu darbību un attīstību Turklāt saskaņā ar Tiesu izpildītāju likuma 156.1 panta trešo daļu Tiesu administrācija šobrīd jau veic Izpildu lietu reģistra pārziņa un turētāja funkcijas.  Ar likumprojektu plānots noteikt sekojošu nekustamā īpašuma pārdošanas kārtību e-izsolēs.  ***Izsoles izziņošana****.*  Tiek saglabāta prasība par izsoles publisku izziņošanu. Ar likumprojektu tiek saglabāta prasība par nekustamā īpašuma izsoļu paziņojumu publicēšanu oficiālajā izdevumā „Latvijas Vēstnesis”, lai nodrošinātu minēto paziņojumu saistošo statusu, kas tiek piešķirts oficiālajām publikācijām saskaņā ar Oficiālo publikāciju un tiesiskās informācijas likuma 2. pantu, proti, oficiālais izdevums „Latvijas Vēstnesis” ir Latvijas Republikas oficiālais izdevums, un tajā publicētā informācija ir oficiāla publikācija. Oficiālā publikācija ir publiski ticama un saistoša. Neviens nevar aizbildināties ar oficiālajā izdevumā publicēto oficiālo paziņojumu nezināšanu. Papildus likumprojekts paredz, ka sludinājums par nekustamā īpašuma izsoli tiek vienlaikus izvietots Elektronisko izsoļu portālā, tādējādi nodrošinot, ka informācija par visām zvērinātu tiesu izpildītāju un administratoru rīkotajām izsolēm ikvienam interesentam turpmāk pieejama ērtā un pārskatāmā formā īpaši izsoļu norisei izveidotā vietnē.  Papildus šobrīd CPL noteiktajām izsoles izziņošanas prasībām izsoles sludinājumā norādāms izsoles sākuma datums un noslēguma datums un laiks. Minētā prasība skaidrojama ar apstākli, ka atbilstoši likumprojektā paredzētajam modelim izsole norisināsies, proti, autorizētie izsoles dalībnieki varēs veikt solīšanu, nepārtraukti 30 dienu periodā, skaitot no izsoles sludinājuma izvietošanas dienas (*sīkāks skaidrojums ietverts daļā par izsoles norisi*).  Vienlaikus sludinājumā par nekustamā īpašuma izsoli likumprojekts paredz ietvert saiti uz informāciju par kārtību un nosacījumiem, ar kādiem personas var reģistrēties dalībai izsolē un piedalīties solīšanā. Vienlaikus, lai samazinātu sprieduma izpildes izmaksas daļā, kas saistīti ar nekustamā īpašuma izsoles izziņošanu, risināms jautājums par samazinātu nekustamā īpašuma izsoļu paziņojumu publicēšanas maksu oficiālajā izdevumā „Latvijas Vēstnesis” līdz pašizmaksai. Ievērojot apstākli, ka samazinot izsoļu sludinājumu publicēšanas oficiālajā izdevumā „Latvijas Vēstnesis” samaksas apmēru, VSIA „Latvijas Vēstnesis” zaudēs daļu finansiālās bāzes savu funkciju nodrošināšanai, minētais iespējams vienīgi tad, ja tiek nodrošināts papildus finansējums citu oficiālo publikāciju un tiesiskās informācijas nodrošinājumam, kuru atbilstoši Oficiālo publikāciju un tiesiskās informācijas likumam (likuma 13. panta otrā daļa un 16. panta pirmā daļa) publicē bez maksas (detalizēta informācija iekļauta anotācijas III sadaļā).  Ar likumprojektu tiek saglabāta iespēja visiem potenciālajiem interesentiem no izsoles izsludināšanas dienas iepazīties ar tiem dokumentiem, kas attiecas uz nekustamā īpašuma pārdošanu izsolē (piemēram, nekustamā īpašuma novērtējuma esošo informāciju). Minētā dokumentācija ir pieejama pie konkrētā zvērināta tiesu izpildītāja vai maksātnespējas administratora.  ***Izsoles dalībnieku autorizācija un izsoles norise.***  Lai pieteiktos dalībai izsolē, personai:  1. jāiemaksā zvērināta tiesu izpildītāja vai maksātnespējas procesa administratora, kurš rīko izsoli, depozīta kontā izsoles nodrošinājums;  2. izmantojot Elektronisko izsoļu portālu, jānosūta zvērinātam tiesu izpildītājam vai maksātnespējas procesa administratoram lūgums autorizēt viņu dalībai izsolē.  Pēc lūguma saņemšanas zvērināts tiesu izpildītājs vai maksātnespējas procesa administrators trīs darbadienu laikā autorizē personu dalībai izsolē, pirms tam pārliecinoties, vai personas iemaksātā nodrošinājuma summa ir saņemta un vai konkrētā persona neietilpst tādu personu lokā, kuru pielaišanu solīšanai likums nepieļauj.  Ar likumprojektu tiek saglabāts ierobežojums noteiktam personu lokam piedalīties solīšanā, proti, solīšanā nav tiesību piedalīties parādniekam, viņa aizbildnim vai aizgādnim, personai, kas veikusi nekustamā īpašuma novērtēšanu, kā arī zvērinātam tiesu izpildītājam, kas rīko izsoli. Ierobežojumu izpildi kontrolē zvērināts tiesu izpildītājs, dalībai izsolē minētās personas neautorizējot. Tāpat ar likumprojektu tiek saglabāta atruna, ka par citos normatīvajos aktos noteikto ierobežojumu ievērošanu attiecībā uz nekustamo īpašumu iegādi ir atbildīgi paši izsoles dalībnieki. Dažādos likumos var būt noteikti dažādi ierobežojumi noteiktām personām iegādāties konkrēta veida nekustamos īpašumus (piemēram, saskaņā ar likuma „Par zemes reformu Latvijas Republikas pilsētās” 21. panta otrās daļas 3. punktu fiziskām personām, kas nav Latvijas Republikas vai citas Eiropas Savienības dalībvalsts pilsoņi, ir ierobežojumi darījumiem ar lauksaimniecības un meža zemi) un par šādu ierobežojumu ievērošanu ir atbildīgi paši izsoles dalībnieki.  Atšķirībā no šobrīd noteiktās kārtības, atbilstoši kurai izsoles norisei tiek noteikts konkrēts brīdis (konkrēts datums un laiks), likumprojekts nosaka, ka izsole noris 30 dienas. Proti, izsole sākas dienā, kad nekustamā īpašuma izsoles sludinājums publicēts oficiālajā izdevumā „Latvijas Vēstnesis”, un noslēdzas trīsdesmitajā dienā pulksten 10, bet, ja tā iekrīt brīvdienā vai svētku dienā – nākamajā darba dienā pulksten 10. Autorizētajiem izsoļu dalībniekiem atļauts izdarīt solījumus visas izsoles norises laikā.  Personām, kura vēlas piedalīties nekustamā īpašuma izsolē, ir tiesības lūgt tās autorizēt dalībai 20 dienu laikā no izsoles sludinājuma publicēšanas dienas oficiālajā izdevumā „Latvijas Vēstnesis”. Šāds laika ierobežojums likumprojektā noteikts, lai personu, kuras vēlas pieteikties dalībai izsolē, lūgumu izvērtēšanu un autorizāciju nodrošinātu termiņos, kas ļautu šīm personām pēc autorizācijas pilnvērtīgi piedalīties solīšanas procesā. Neparedzot nekādu laika limitu, pēc kura pieteikšanās izsolei tiek slēgta, praksē varētu radīt situācijas, kad, personai par dalību izsolē izšķiroties pēdējā brīdī, varētu nebūt iespējams izskatīt autorizācijas lūgumu un nodrošināt pirkuma nodrošinājuma pārskaitījuma izpildi uz zvērināta tiesu izpildītāja depozīta kontu līdz izsoles noslēguma brīdim.  Vienlaikus ar likumprojektu tiek mainīts termiņš, kādā parādniekam ir tiesības samaksāt parādu, kura piedziņai ir izsludināta izsole (CPL 600. panta sestā daļa), un termiņš, kādā piedzinējs, kuram ir izpildu dokumenti citā izpildu lietā, var pievienoties piedziņai līdz izsolei (CPL 621. panta piektā daļa), nosakot, ka minētās tiesības ir izmantojamas ne vēlāk kā septiņas dienas pirms izsoles sludinājumā norādītā izsoles noslēguma. Minētais termiņš saskaņots ar dienu, kad noslēdzas personu autorizācija dalībai izsolē (20 dienas no izsoles sludinājuma publicēšanas dienas, lai pieteiktos dalībai izsolē + 3 dienas autorizācijas lūguma izvērtēšanai). CPL tā šā brīža redakcijā nosaka konkrētu, visiem izsoles dalībniekiem, kā arī piedzinējam un parādniekam iepriekš paredzamu brīdi, pēc kura izsoles norise nav pārtraucama un ir fiksēts kreditoru loks, kuri var pretendēt uz konkrētā īpašuma pārdošanas rezultātā iegūtajiem līdzekļiem savu prasījumu segšanai (laika ierobežojums tiesību izmantošanai - līdz nekustamā īpašuma izsolei). Taču, ņemot vērā apstākli, ka ar likumprojektu tiek konceptuāli mainīta izsoles norises kārtība, paredzot, ka solīšanas process ilgst vairākas dienas, nepieciešams arī attiecīgi laika ziņā pielāgot termiņu minēto tiesību izmantošanai. No brīža, kad zvērināta tiesu izpildītāja rīcībā nonāk nolēmums par piedziņas uzsākšanu, līdz faktiskajai izsoles norises dienai paiet zināms laika sprīdis, parasti divi mēneši vai pat ilgāks laiks, kura laikā parādniekam ir iespēja risināt jautājumu par parāda pilnīgu nomaksu. Tādējādi CPL 600. panta sestajā daļa noteiktā termiņa saīsināšana atzīstama par samērīgu. Tāpat 20 dienu termiņš no izsoles sludinājuma publicēšanas dienas atzīstams par pietiekamu, lai persona, kurai citā izpildu lietā ir prasījums pret to pašu parādnieku, pievienotos piedziņai, iesniedzot izpildu dokumentu tam tiesu izpildītājam, kurš veic īpašuma pārdošanu izsolē.  Likumprojekts nosaka kārtību, kādā veicama solīšana. Proti, solīšana sākas no izsoles sākumcenas. Solītājs nevar reģistrēt solījumu, kas ir mazāks vai vienāds ar izsoles sākumcenu, atšķiras no izsoles sludinājumā noteiktā izsoles soļa vai ir mazāks vai vienāds ar iepriekš reģistrētiem solījumiem. Reģistrētos solījumus nevar atsaukt vai mainīt.  Elektronisko izsoļu portālā solījumi tiek reģistrēti hronoloģiskā secībā, fiksējot solītāja unikālo identifikatoru (uz katru jaunu izsoli katram autorizētam izsoles dalībniekam sistēma piešķirs jaunu identifikatoru) solīto summu un solījuma reģistrēšanas laiku. Lai nodrošinātu izsoles dalībnieku anonimitāti un novērstu iespēju izsoles dalībniekiem vienam otru ietekmēt, izsoles norises laikā minētā informācija pieejama tikai tiesu izpildītājam. Izsoles norises laikā solītājam pieejama informācija par visām viņa un citu solītajām summām un solījumu reģistrēšanas laiku, bet nav pieejama citu solītāju identificējoša informācija.  Vienlaikus likumprojekts paredz, ka gadījumā, ja pēdējo piecu minūšu laikā pirms izsoles noslēgšanai noteiktā laika tiek reģistrēts solījums, izsoles laiks automātiski tiek pagarināts par piecām minūtēm. Šādas prasības iekļaušana likumprojektā pamatojama ar apstākli, ka paredzama izsoles dalībnieku aktīva solījumu izdarīšana tieši izsoles noslēguma posmā, kas savukārt objektīvu iemeslu dēļ var būtiski palielināt Elektronisko izsoļu portāla sistēmas noslodzi un apgrūtināt visu solītāju veikto solījumu tūlītēju reģistrēšanu un atspoguļošanu.  Atšķirībā no šobrīd CPL noteiktās izsoļu norises kārtības likumprojekts paredz tiesības zvērinātam tiesu izpildītājam pārtraukt nekustamā īpašuma izsoli. Šādas tiesības zvērinātam tiesu izpildītājam paredzētas gadījumā, ja izsoles norises laikā saņemts Elektronisko izsoļu portāla drošības pārvaldnieka paziņojums par būtiskiem tehniskiem traucējumiem, kas var ietekmēt izsoles rezultātu. Izstrādājot Elektronisko izsoļu portālu, tiek plānots nodrošināt, ka Elektronisko izsoļu portāla drošības pārvaldnieks (Tiesu administrācija) informēs zvērinātu tiesu izpildītāju un maksātnespējas procesa administratoru, ja tiks konstatēti būtiski tehniski traucējumi, kas varēja ietekmēt izsoles rezultātu. Saskaņā ar likumprojektu šādas informācijas saņemšana ir pamats izsoles atzīšanai par nenotikušu. Izpildes procesa ekonomijas nolūkā likumprojekts paredz, ka, saņemot šādu informāciju pirms likumā noteiktās izsoles noslēguma dienas, zvērināts tiesu izpildītājs vai maksātnespējas procesa administrators pārtrauc izsoli. Paziņojumu par izsoles pārtraukšanu publicē Elektronisko izsoļu portālā.  Tā kā piedziņas vēršanas uz nekustamo īpašumu mērķis ir īpašuma atsavināšana parādu segšanai, CPL paredzēta kārtība, kādā arī pēc nenotikušas izsoles īpašums var tikt atsavināts noteiktām personām par noteiktu cenu. Proti, pēc nenotikušas izsoles zvērinātam tiesu izpildītājam ir pienākums piedāvāt CPL [615. pantā](http://likumi.lv/doc.php?id=50500#p615) noteiktām personām neizsolīto nekustamo īpašumu paturēt sev. Gadījumā ja izsole atzīta par nenotikušu tādēļ, ka nosolītājs termiņā nav samaksājis visu summu, nekustamo īpašumu piedāvā paturēt pēdējam pārsolītajam solītājam par viņa solīto augstāko cenu. Savukārt gadījumos, kad izsole nav notikusi tādēļ, ka nav ieradies neviens solītājs vai nav veikti solījumi, īpašumu piedāvā paturēt kreditoriem un nekustamā īpašuma kopīpašniekiem. Šīm personām ir tiesības paturēt nekustamo īpašumu sev, samaksājot summu nenotikušās izsoles sākumcenas apmērā. Turpretī, gadījumā, ja izsole atzīta par nenotikušu būtisku tehnisku Elektronisko izsoļu portāla sistēmas traucējumu dēļ, likumprojekts paredz atšķirīgas sekas - nekavējoties izsludināma atkārtota izsole. Minētais pamatojams ar apstākli, ka izsoles kā īpašuma pārdošanas veids sprieduma izpildes procesā izvēlēts ar mērķi pēc iespējas ātrāk un par lielāku cenu realizēt parādnieka īpašumu, izsoles dalībniekiem savā starpā sacenšoties, lai no pārdošanā iegūtajiem līdzekļiem segtu piedzinēja prasījumus un parādniekam lielākā apmērā dzēšot viņa parādu. Savukārt konstatējot, ka tehnisku iemeslu dēļ solījumu reģistrēšanu visā izsoles norises laikā vai būtiskā tā daļā nav bijis iespējams veikt, atzīstams, ka solīšanas process nav noticis. Šādā gadījumā atkārtoti organizēta izsole nav uzskatāma par otro izsoli (CPL 616. pants) un tā organizējama atbilstoši noteikumiem, kādus CPL normas paredz par nenotikušu atzītās izsoles izziņošanai un izsoles noturēšanai.  Šobrīd CPL 614. pantā uzskaitītos apstākļus, kas ir par pamatu izsoles atzīšanai par nenotikušu, zvērināts tiesu izpildītājs konstatē pats izsoles dienā, bet to, ka nosolītājs nav samaksājis no viņa pienākošos summu - kad beidzies samaksai noteiktais termiņš. Savukārt Elektronisko izsoļu portāla sistēmas darbības traucējumus un to ilgumu var konstatēt tikai pats sistēmas uzturētājs. Ievērojot minēto ar likumprojektu paredzēts, ka zvērināts tiesu izpildītājs lēmumu par izsoles atzīšanu par nenotikušu izsoles norises laikā konstatētu būtisku tehnisku traucējumu dēļ pieņem, ja par to saņemts Elektronisko izsoļu portāla drošības pārvaldnieka paziņojums.  ***Izsoles noslēgšanās.***  Pēc elektroniskās izsoles beigām sagatavo izsoles aktu, kas satur CPL 588. un 610. pantā noteikto informāciju, papildus iekļaujot informāciju par izsoles norises laiku.Izsoles aktu Elektronisko izsoļu portāls nosūta nosolītājam uz tā Izsoles dalībnieku reģistrā norādīto elektroniskā pasta adresi.  Ar likumprojektu plānotās izmaiņas attiecībā uz sprieduma izpildes un maksātnespējas procesa ietvaros organizētas nekustamā īpašuma izsoles kārtību nesašaurina šobrīd piedzinējam un parādniekam noteikto tiesību apjomu. Zvērināta tiesu izpildītāja darbības sprieduma izpildīšanā vai viņa atteikumu izpildīt šādas darbības (izņemot sūdzības par nekustamā īpašuma izsoles atzīšanu par spēkā neesošu) piedzinējs vai parādnieks, iesniedzot motivētu sūdzību var pārsūdzēt rajona (pilsētas) tiesā pēc zvērināta tiesu izpildītāja amata vietas 10 dienu laikā no pārsūdzamās darbības izdarīšanas dienas vai dienas, kad sūdzētājam, kuram nav paziņots par izdarāmās darbības laiku un vietu, kļuvis par to zināms. Pēc sūdzības iesniedzēja motivēta lūguma tiesnesis CPL 140. pantā noteiktajā kārtībā var pieņemt lēmumu par izpildu darbības atlikšanu, par aizliegumu zvērinātam tiesu izpildītājam nodot naudu vai mantu piedzinējam vai parādniekam vai par mantas pārdošanas apturēšanu. Savukārt saskaņā ar CPL 67. panta otro daļu sūdzību par zvērināta tiesu izpildītāja rīcību, kas dod pamatu prasīt nekustamā īpašuma izsoles atzīšanu par spēkā neesošu, ieinteresētās personas 10 dienu laikā no izsoles dienas var iesniegt rajona (pilsētas) tiesas zemesgrāmatu nodaļā pēc nekustamā īpašuma atrašanās vietas.  Atbilstoši vispārīgajiem sprieduma izpildes noteikumiem piedzinējam un parādniekam ir tiesības būt klāt pie izpildu darbībām un saņemt ziņas, kas saistītas ar sprieduma izpildi (CPL 549 panta sestā daļa). Tai skaitā piedzinējam un parādniekam ir tiesības būt klāt izsoles norisē. Mainot izsoles norises formu no izsoles klātienē uz izsoli elektroniskā vidē, piedzinējam un parādniekam tiek saglabāta iespēja sekot līdzi izsoles norises gaitai Elektronisko izsoļu portālā skatīšanās režīmā. Tāpat kā ikvienai citai personai, kura nepiedalās solīšanā, kā arī izsoles dalībniekiem piedzinējam un parādniekam tai skaitā nodrošināta iespēja redzēt informāciju par izsolāmo īpašumu, pēdējo izdarīto solījumu, nosolīto summu. Turklāt piedzinējam un parādniekam ir tiesības iepazīties ar visiem izpildu lietā esošajiem materiāliem, tai skaitā tiem dokumentiem, kas attiecas uz nekustamā īpašuma pārdošanu izsolē. Tādējādi ar likumprojektu tiek saglabāts parādniekam noteikto tiesību aizsardzības instrumentu loks, īstenojot izpildes vai maksātnespējas procesu.  Ievērojot pieejamo tehnisko resursu atšķirības un ierobežotās iespējas piesaistīt finanšu līdzekļus Elektronisko izsoļu portāla izveidei, 2014. gada 26. augusta Ministru kabineta sēdē (prot. Nr. 45, 54.§) valdība atbalstīja pakāpenisku elektronisko izsoļu sistēmas ieviešanu spriedumu izpildes un maksātnespējas procesā. Attiecīgi likumprojektā ietverts pārejas noteikums, saskaņā ar kuru ar likumprojektu paredzētie grozījumi CPL 73. nodaļā, kas saistīti ar nekustamā īpašuma izsoles organizēšanu Elektronisko izsoļu portālā, attiecībā uz maksātnespējas procesa administratoriem piemērojami no 2016. gada 1. janvāra. | |
| **3.** | **Projekta izstrādē iesaistītās institūcijas** | Latvijas Zvērinātu tiesu izpildītāju padome un Latvijas Sertificēto maksātnespējas procesa administratoru asociācija.  Likumprojekts izskatīts un atbalstīts ar tieslietu ministra 2014. gada 23. maija rīkojumu Nr. 1-1/208 izveidotajā pastāvīgajā darba grupā Civilprocesa likuma grozījumu izstrādei. Minētajā darba grupā iekļauti pārstāvji no Tieslietu ministrijas, visu līmeņu tiesu instancēm, Latvijas Zvērinātu tiesu izpildītāju padomes, kā arī zvērinātu advokātu un augstskolu akadēmiskā personāla vidus. | |
| **4.** | **Cita informācija** | Nav. | |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| **1.** | **Sabiedrības mērķgrupas, kuras tiesiskais regulējums ietekmē vai varētu ietekmēt** | | Sabiedrības mērķgrupas kopējo skaitlisko apmēru noteikt nav iespējams.  Sabiedrības mērķgrupa, kuras intereses ietekmē šis likumprojekts, ir personas, kuras ir iesaistītas spriedumu izpildes un maksātnespējas procesā (piedzinēji un parādnieki) kā nekustamā īpašuma izsoļu dalībnieki.  Ikvienai fiziskai personai, kurai piemīt tiesībspēja un rīcībspēja darījumu ar nekustamiem īpašumiem veikšanai, ir tiesības pieteikties zvērinātu tiesu izpildītāju un maksātnespējas procesa administratoru rīkotās izsolēs un piedalīties solīšanā (pēc provizoriskajiem Centrālās statistikas pārvaldes datiem Latvijā 2014. gada septembrī bija 1,993 miljoni iedzīvotāju). Vienlaikus tiesības piedalīties zvērinātu tiesu izpildītāju un maksātnespējas procesa administratoru rīkotās nekustamā īpašuma izsolēs ir juridiskām personām. Atbilstoši Uzņēmumu reģistra apkopotajiem statistikas datiem 2014. gada oktobra beigās reģistrēti 126739 uzņēmumi (uzņēmējsabiedrības).  Tāpat likumprojekts attiecas uz zvērinātiem tiesu izpildītājiem, kuriem turpmāk būs pienākums lietot Elektronisko izsoļu portālu, organizējot parādniekam piederoša īpašuma pārdošanu. Atbilstoši Ministru kabineta 2010. gada 19. janvāra noteikumiem Nr. 66 „Noteikumi par zvērinātu tiesu izpildītāju skaitu, viņu amata vietām, iecirkņiem un to robežām” maksimālais zvērinātu tiesu izpildītāju skaits ir 116. Tāpat likumprojekts attiecas uz maksātnespējas procesa administratoriem. Saskaņā ar Maksātnespējas reģistra datiem 2014. gada oktobrī ir ierakstīti 338 maksātnespējas procesa administratori. |
| **2.** | **Tiesiskā regulējuma ietekme uz tautsaimniecību un administratīvo slogu** | | **Likumprojektā ietvertajam tiesiskajam regulējumam ir pozitīva ietekme uz tautsaimniecību**. Ar likumprojektu novēršot anotācijas I sadaļas 2. punktā norādītās praksē konstatētās problēmas un, paaugstinot sabiedrības uzticības līmeni zvērinātu tiesu izpildītāju un administratoru rīkotajām izsolēm, paredzams, ka likumprojektā ietvertais regulējums veicinās spriedumu izpildes un maksātnespējas procesa ietvaros iegūto naudas līdzekļu apmēru, kas savukārt nodrošinās augstāku kreditoru interešu aizsardzības līmeni.  Likumprojekts **sabiedrības mērķgrupām** - personām, kuras ir iesaistītas spriedumu izpildes un maksātnespējas procesā, piesakās dalībai nekustamo īpašumu izsolēs, zvērinātiem tiesu izpildītājiem, administratoriem - **nemaina tām noteikto tiesību un pienākumu apjomu**. Ar likumprojektu tiek **pilnveidots mehānisms jau esošo tiesību un pienākumu realizēšanai**. Vienlaikus likumprojekts **paplašina Tiesu administrācijas funkcijas**, kas turpmāk īstenos Elektronisko izsoļu portāla pārziņa un turētāja funkcijas.  Izmaiņas sabiedrības mērķgrupām sprieduma izpildes un maksātnespējas procesā šobrīd noteikto tiesību un pienākumu īstenošanā saistītas ar konceptuāli atšķirīga nekustamo īpašumu izsoļu organizēšanas un norises kārtības ieviešanu.  Ar likumprojektu tiek paredzēts, ka personām, kuras vēlas piedalīties zvērināta tiesu izpildītāja vai maksātnespējas procesa administratora rīkotās nekustamā īpašuma izsolēs, būs jāreģistrējas Elektronisko izsoļu portāla Izsoles dalībnieku reģistrā (pirmreizēja reģistrācija). Personu reģistrāciju nodrošinās zvērināti tiesu izpildītāji un maksātnespējas procesa administratori.  Ar likumprojektu Izsoļu dalībnieku reģistrā iekļautajām personām ir noteikts pienākums ziņot par izmaiņām datos, kurus persona ir norādījusi, piesakot lūgumu par tās iekļaušanu Izsoļu dalībnieku reģistrā. Detalizētu to personu raksturojošo datu apjomu, kas par personu iekļaujami Izsoļu dalībnieku reģistrā, tiks noteikts Ministru kabineta noteikumos. Paredzams, ka Izsoļu dalībnieku reģistrā par personām varētu tikt cita starp uzkrāti šādi autorizācijas un dalības izsolēs nodrošināšanai nepieciešami dati: personas vārds, uzvārds un personas kods (juridiskām personām – nosaukums, reģistrācijas numurs), ja personai ir pilnvarotais pārstāvis – pārstāvja identifikācijas dati un informācija par pilnvarojuma pamatu, informācija par bankas konta numuru, uz kuru atmaksājama nodrošinājuma summa CPL noteiktajos gadījumos, elektroniskā pasta adrese ar izsoli saistīto paziņojumu un dokumentu piegādei u.c. Minēto datu savlaicīga neaktualizēšana var būtiski nelabvēlīgi ietekmēt izsolei autorizētas personas piedalīšanos izsoles procesā un savu kā izsoles dalībnieka tiesību izmantošanas iespējas. Plānots, ka ar lūgumu veikt izmaiņas Izsoļu dalībnieku reģistra datos persona varēs personīgi vērsties pie jebkura zvērināta tiesu izpildītāja vai maksātnespējas procesa administratora vai veikt datu aktualizēšanu patstāvīgi, autorizējoties Izsoļu dalībnieku reģistrā ar personai sistēmas izsniegtiem lietotāja rekvizītiem.  Izstrādājot Elektronisko izsoļu portālu, paredzēts nodrošināt, ka jebkurai personai ir iespēja sekot līdzi e-izsoles norisei skatīšanās režīmā. Personām, kuras nepiedalās solīšanā, kā arī e-izsoles dalībniekiem nodrošināma iespēja redzēt pēdējo izdarīto solījumu, bet solītāju personību identifikācijas iespēja ir nodrošināma tikai sistēmas uzturētājam.  Lai piedalītos konkrētā izziņotā nekustamā īpašuma izsolē, personai jāiemaksā nekustamā īpašuma pirkuma nodrošinājums un, izmantojot Elektronisko izsoļu portālu, jānosūta attiecīgi zvērinātam tiesu izpildītājam vai maksātnespējas procesa administratoram lūgums to autorizēt dalībai izsolē (reģistrācija dalībai konkrētā izsolē). Pēc lūguma saņemšanas zvērināts tiesu izpildītājs vai maksātnespējas procesa administrators trīs darbadienu laikā autorizē personu dalībai izsolē, pirms tam pārliecinoties, vai personas iemaksātā nodrošinājuma summa ir saņemta un vai konkrētā persona neietilpst tādu personu lokā, kuru pielaišanu solīšanai likums nepieļauj. Atbilstoši likumprojektā paredzētajam turpmāka personas dalība izsolē (solījumu reģistrēšana, sekošana līdzi aktuālajai augstākajai nosolītajai cenai) visas izsoles norises laikā Elektronisko izsoļu portālā tiek īstenota patstāvīgi.  Tiek paredzēts, ka šāds tiesiskais regulējums nodrošinās plašāku nekustamā īpašuma izsoļu pieejamību mērķgrupas dalībniekiem. Sprieduma izpildes un maksātnespējas procesā organizēto parādniekam piederošo īpašumu pārdošanas procesu pārceļot uz elektronisku vidi, tiks nodrošināta iespēja personām piedalīties izsolēs neatkarīgi no šo personu faktiskās atrašanās vietas. Tādējādi tiks radīta iespēja lielākam izsoļu dalībnieku skaitam piedalīties izsolēs, jo netiktu uzlikts par pienākumu izsoles dalībniekiem atrasties noteiktajā izsoles norises vietā.  Ar izsoles norisi saistīta informācija (piemēram, informācija par to, ka persona ir autorizēta dalībai izsolē, izsole atzīta par nenotikušu utt.) personām, kas autorizētas dalībai izsolē, tiks nosūtīta Elektronisko izsoļu portālā.  Vienlaikus ar likumprojektu novēršot anotācijas I sadaļas 2. punktā norādītās praksē konstatētās problēmas un, paaugstinot sabiedrības uzticības līmeni zvērinātu tiesu izpildītāju un administratoru rīkotajām izsolēm, paredzams, ka likumprojektā ietvertais regulējums veicinās spriedumu izpildes un maksātnespējas procesa ietvaros iegūto naudas līdzekļu apmēru, kas savukārt nodrošinās augstāku kreditoru interešu aizsardzības līmeni.  Likumprojektā ietvertais tiesiskais regulējums paredz pilnībā atteikties no nekustamā īpašuma izsoļu sprieduma izpildes un maksātnespējas procesā organizēšanas klātienē. Ņemot vērā to, ka izsoles norisināsies elektroniskajā vidē, lai piedalītos izsolē, ieinteresētajām personām būs jābūt pieejamam datoram un interneta pieslēgumam. Reģistrāciju dalībai izsolē pamatā plānots nodrošināt, izmantojot elektroniskajā vidē pieejamos personas identifikācijas veidus: reģistrētu internetbankas lietotāju informāciju, elektronisko parakstu. Vienlaikus, izstrādājot elektronisko izsoļu tehnisko risinājumu, plānots nodrošināt juridisku personu iespēju piedalīties nekustamā īpašuma izsolēs ar konkrētās juridiskās personas pilnvarota pārstāvja starpniecību. Detalizēta kārtība, kādā tiks nodrošināta izsoļu dalībnieku reģistrācija Izsoļu dalībnieku reģistrā un autorizācija dalībai konkrētā izsolē, tiks noteikta Ministru kabineta noteikumos.  Tiesiskā regulējuma virsmērķis ir vērsts uz to, lai nodrošinātu priekšnosacījumus spriedumu izpildes procesa un maksātnespējas procesa norises kvalitātei, kā arī šajos procesos iesaistīto personu tiesisko interešu ievērošanai, kā arī zvērinātu tiesu izpildītāju un maksātnespējas procesa administratoru institūta uzticamībai sabiedrībā. Mūsdienu sabiedrībā informācijas tehnoloģijas ieņem arvien plašāku lomu personu ikdienā un lielākā daļa iedzīvotāju jau šobrīd ir interneta lietotāji (atbilstoši sabiedriskās organizācijas „Latvijas Interneta Asociācija” mājaslapā (<http://www.lia.lv/statistika>) pieejamajiem statistikas datiem 2014. gada janvārī 81,7% Latvijas iedzīvotāju ir bijuši interneta lietotāji), turklāt valstiskā līmenī ir nodrošināta iespēja ikvienam Latvijas iedzīvotājam bez maksas izmantot informācijas tehnoloģiju sniegtās iespējas – datortehniku un internetu – publiskās bibliotēkās. Tādējādi, izvērtējot likumprojektā ietvertā tiesiskā regulējuma kopējā sabiedrības ieguvuma proporcionalitāti ar to personu, kurām interneta pieslēgums varētu nebūt pieejams, tiesību piedalīties zvērinātu tiesu izpildītāju un maksātnespējas procesa administratoru rīkotās izsolēs iespējamo aizskārumu, atzīstams, ka ar likumprojektu radītie ierobežojumi personām atbilst samērīguma principa nosacījumiem. |
| **3.** | **Administratīvo izmaksu monetārs novērtējums** | | Saistībā ar elektronisku izsoļu ieviešanu spriedumu izpildes un maksātnespējas procesā atbilstoši Ministru kabineta 2014. gada 26. augusta protokola Nr. 45 54. § 9. punktā un 12.2. apakšpunktā noteiktajam tiks izstrādāts Ministru kabineta noteikumu projekts „Grozījumi Ministru kabineta 2013. gada 17. septembra noteikumos Nr. 871 „Tiesu administrācijas maksas pakalpojumu cenrādis””, definējot maksas pakalpojumu veidus, kas saistīti ar Elektronisko izsoļu portāla izmantošanu. Jaunie Tiesu administrācijas sniegto maksas pakalpojumu veidi varētu būt saistīti ar personu reģistrēšanu dalībai konkrētā izsolē, kā arī maksas noteikšanu par izsoles organizēšanu Elektronisko izsoļu portālā zvērinātiem tiesu izpildītājam un maksātnespējas procesa administratoriem.  Minēto izmaksu apmērs tiks noteikts ar Ministru kabineta noteikumiem. Līdz ar to personas, kuras vēlēsies piedalīties sprieduma izpildes vai maksātnespējas procesa ietvaros organizētā nekustamā īpašuma izsolē, būs informētas par izmaksu apmēriem. |
| **4.** | **Cita informācija** | | Nav. |
|  | | | |

|  |  |  |  |  |  |  |
| --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | |
| **Rādītāji** | | **2015. gads** | | Turpmākie trīs gadi (tūkst. *euro*) | | |
| **2016.** | **2017.** | **2018.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | | 2 | 3 | 4 | 5 | 6 |
| 1. Budžeta ieņēmumi: | | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | |
| 1.2. valsts speciālais budžets | |
| 1.3. pašvaldību budžets | |
| 2. Budžeta izdevumi: | | 0 | 0 | 557 000 | 557 000 | 557 000 |
| 2.1. valsts pamatbudžets | |
| 2.2. valsts speciālais budžets | |
| 2.3. pašvaldību budžets | |
| 3. Finansiālā ietekme: | | 0 | 0 | -557 000 | -557 000 | -557 000 |
| 3.1. valsts pamatbudžets | |
| 3.2. speciālais budžets | |
| 3.3. pašvaldību budžets | |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | | X | 0 | 0 | 0 | 0 |
| 5. Precizēta finansiālā ietekme: | | X | 0 | 0 | 0 | 0 |
| 5.1. valsts pamatbudžets | |
| 5.2. speciālais budžets | |
| 5.3. pašvaldību budžets | |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | | Šobrīd maksā par oficiālo paziņojumu publikāciju ir iekļauta gan oficiālās publikācijas pašizmaksa, gan arī Oficiālo publikāciju un tiesiskās informācijas likums (turpmāk – Likums) noteikto valsts uzdevumu izpildes nodrošināšanas izdevumi, kas nav nosegti ar ieņēmumiem un kas veido ap 60 % no VSIA „Latvijas Vēstnesis” izmaksām.  Kopējās prognozētās izmaksas Likumā noteikto valsts uzdevumu izpildes nodrošināšanai 2016. gadā plānotas 2 183 311 *euro* apmērā.  2014. gadā VSIA „Latvijas Vēstnesis” publicējis 10 500 paziņojumus par nekustamo īpašumu izsolēm ar vidējo cenu 76,19 *euro* par paziņojumu. Ieņēmumi no izsoļu sludinājumiem ir 800 000 *euro* (10 500 x 76,19 = 800 000). 2016. gadā tiek prognozēti 9 000 paziņojumi par nekustamo īpašumu izsolēm ar pašizmaksas cenu 27 *euro* par paziņojumu. Plānotie ieņēmumi no izsoļu sludinājumiem ir 243 000 *euro* (9 000 x 27 = 243 000). Līdz ar to likumprojekta „Grozījumi Civilprocesa likumā” paredzētās izmaiņas samazinās VSIA „Latvijas Vēstnesis” ieņēmumus no oficiālo paziņojumu grupas likumā noteikto valsts funkciju veikšanai 2016. gadā 557 000 *euro* apmērā (800 000 – 243 000 = 557 000), kas sastāda 25,51% no nepieciešamā finansējuma (557 000/ 2 183 311 prognozētais izmaksu apmērs 2016. gadā\*100).  **Lai nodrošinātu likumdevēja uzticēto funkciju izpildi, VSIA „Latvijas Vēstnesis” papildus nepieciešamais finansējums 2016. gadā un turpmākajos gados – 557 000 *euro*:**   * 1. **Kārtējie izdevumi 557 000 *euro*:**      1. Atlīdzība kopā EKK 1000 – 335 500 *euro*, t.sk., atalgojums EKK 1100 – 264 000 *euro*;      2. Izdevumi precēm un pakalpojumiem kopā EKK 2000 – 174 000 *euro*.   2. **Kapitālie izdevumi 47 500 *euro*:**      1. Pamatkapitāla veidošana kopā EKK 5000 – 47 500 *euro*.   Detalizētu aprēķinu sk. Pielikumā. | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Cita informācija | | Kopējās elektronisku izsoļusistēmas izstrādes izmaksas ir 450 000 *euro*, t.sk. izpildu lietu reģistra elektronisko izsoļu moduļa izstrādes zvērinātiem tiesu izpildītājiem un maksātnespējas administratoriem izmaksas 2014. gadā – 77 795 *euro* apmērāun2015. gadā – 143 130 *euro* apmērā un 2014. gadāelektronisku izsoļu sistēmas tehnoloģisko resursu izmaksas 229 075 *euro* apmērā:   1. Saskaņā ar 2014. gada 26. augusta Ministru kabineta sēdē pieņemto lēmumu (prot. Nr.45 54. § 3.punkts) 2014. gadā nepieciešamais finansējums 306 870 *euro* apmērā tika pārdalīts starp Tieslietu ministrijas budžeta programmām, samazinot budžeta apakšprogrammā 03.03.00 „Juridiskās palīdzības nodrošināšana” 2014. gadā prioritārajam pasākumam „Valsts nodrošinātās juridiskās palīdzības nodrošināšanai likumos noteiktajos gadījumos, t.sk, nepilngadīgajiem cietušajiem par nodarījumu pret tikumību vai dzimumneaizskaramību” piešķirtos līdzekļus un attiecīgi palielinot budžeta apakšprogrammas 03.01.00 „Tiesu administrēšana” apropriāciju. 2. 2015. gadā nepieciešamais finansējums 143 130 *euro* apmērā tiks nodrošināts no Tieslietu ministrijas budžeta apakšprogrammas 03.01.00 „Tiesu administrēšana” pašu ieņēmumiem. Ieņēmumus Tieslietu ministrijas budžeta apakšprogrammā 03.01.00 „Tiesu administrēšana” nodrošinās Zvērinātu tiesu izpildītāju padomes veiktā līdzekļu iemaksa 143 129,75 *euro* apmērā, kas ir atlikums no līdzekļiem, kuri, pamatojoties uz 2003. gada 3. oktobrī noslēgto vienošanos starp Tieslietu ministriju un Latvijas zvērinātu tiesu izpildītāju padomi, tika pārskaitīti no Tieslietu ministrijas pārziņā esošajiem likvidējamiem tiesu izpildītāju kantoru depozītu kontiem Latvijas Zvērinātu tiesu izpildītāju padomei.   Saskaņā ar Ministru kabineta 2014. gada 26. augusta sēdes protokola Nr.45 54. § 10. punktā noteikto Tieslietu ministrija izpildu lietu reģistra elektronisko izsoļu moduļa uzturēšanas izmaksas (t.sk. 2 jaunu amata vietu finansēšanu) un papildinājumu izstrādes izmaksas 2015. gadā un turpmākajos gados nodrošinās no pašu ieņēmumiem, kas saņemti par Izpildu lietu reģistra Elektronisko izsoļu moduļa lietošanu (2015. gadā – 45 000 *euro*, 2016. gadā un turpmākajos gados – 135 000 *euro*).  Jautājumu par papildus nepieciešamā finansējuma piešķiršanu Tieslietu ministrijai 2016. gadam un turpmākajiem gadiem 557 000 *euro* apmērā jāizskata Ministru kabinetā likumprojekta „Par valsts budžetu 2016. gadam” un likumprojekta „Par vidēja termiņa budžeta ietvaru 2016., 2017. un 2018. gadam” sagatavošanas un izskatīšanas procesā kopā ar visu ministriju un centrālo valsts iestāžu priekšlikumiem jaunajām politikas iniciatīvām. | | | | |
|  | | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | | | |
| **1.** | **Nepieciešamie saistītie tiesību aktu projekti** | Atbilstoši likumprojektā ietvertajam deleģējumam nepieciešams izstrādāt Ministru kabineta noteikumu projektu, lai noteiktu kārtību, kādā tiek veikta izsoles sludinājumu izvietošana, izsoļu dalībnieku reģistrācija un informācijas par reģistrētajiem izsoļu dalībniekiem uzkrāšana, reģistrēto izsoļu dalībnieku autorizācija dalībai izsludinātā izsolē, kā arī noteikt kārtību, kādā izdarāmi un tiek reģistrēti solījumi, un kārtību, kādā tiek apstrādāti izsoles rezultāti, kā arī veiktas citas darbības Elektronisko izsoļu portālā.  Tāpat nepieciešams izstrādāt Ministru kabineta noteikumu projektu, kas noteiktu kārtību, kādā ziņas par personu tiek iekļautas Izsoļu dalībnieku reģistrā, iekļaujamo ziņu apjomu, kā arī šo ziņu atjaunināšanas un dzēšanas kārtību.  Saskaņā ar Ministru kabineta 2014. gada 26. augusta sēdes protokola Nr. 45 54. § 9. punktā un 12.2. apakšpunktā noteikto nepieciešams izstrādāt Ministru kabineta noteikumu projektu „Grozījumi Ministru kabineta 2013. gada 17. septembra noteikumos Nr. 871 „Tiesu administrācijas maksas pakalpojumu cenrādis””, definējot maksas pakalpojumu veidus, kas saistīti ar Elektronisko izsoļu portāla izmantošanu.  Tāpat saskaņā ar Ministru kabineta 2014. gada 26. augusta sēdes protokola Nr. 45 54. § 12.1. apakšpunktā noteikto sagatavojams likumprojekts „Grozījumi Maksātnespējas likumā”, paredzot, ka maksātnespējas procesa administratori nodrošina nekustamo īpašumu izsoļu organizēšanu, izmantojot Elektronisko izsoļu portālu.  Lai nodrošinātu nekustamā īpašuma izsoļu paziņojumu publicēšanas maksas samazināšanu oficiālajā izdevumā „Latvijas Vēstnesis” līdz pašizmaksai, nepieciešami grozījumi Ministru kabineta 2013. gada 29. janvāra noteikumos Nr.65 „Oficiālo publikāciju noteikumi”. | | | | |
| **2.** | **Atbildīgā institūcija** | Tieslietu ministrija. | | | | |
| **3.** | **Cita informācija** | Nav. | | | | |
|  | | | | | | |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| Likumprojekts šo jomu neskar. | | |
|  | | |
| **VI. Sabiedrības līdzdalība un komunikācijas aktivitātes** | | |
| **1.** | **Plānotās sabiedrības līdzdalības un komunikācijas aktivitātes saistībā ar projektu** | Iecere par vienota elektronisko izsoļu modeļa ieviešanu spriedumu izpildes un maksātnespējas procesa ietvaros tika izvērsta Tieslietu ministrijas sagatavotajā informatīvajā ziņojumā „Par elektronisko izsoļu ieviešanas iespējām spriedumu izpildes un maksātnespējas procesā”, kas 2014. gada 26. augustā izskatīts un atbalstīts Ministru kabinetā (Ministru kabineta sēdes prot. Nr. 45 54.§). Vienota elektronisko izsoļu modeļa spriedumu izpildes un maksātnespējas procesos ieviešana ietverts kā viens no prioritārajiem valdības pasākumiem tiesiskuma stiprināšanai Deklarācijā par Laimdotas Straujumas vadītā Ministru kabineta iecerēto darbību. Minētie dokumenti ir publiski pieejami Ministru kabineta mājas lapā internetā. |
| **2.** | **Sabiedrības līdzdalība projekta izstrādē** | Likumprojekts izstrādāts sadarbībā ar Latvijas Zvērinātu tiesu izpildītāju padomi un Latvijas Sertificēto maksātnespējas procesa administratoru asociāciju. Minētās institūcijas likumprojekta izstrādē piesaistītas kā zvērinātu tiesu izpildītāju un maksātnespējas procesa administratoru pārstāvības institūcijas. |
| **3.** | **Sabiedrības līdzdalības rezultāti** | Latvijas Zvērinātu tiesu izpildītāju padome un Latvijas Sertificēto maksātnespējas procesa administratoru asociācija pilnībā atbalsta likumprojektu. |
| **4.** | **Cita informācija** | Nav. |
|  | | |
| **VII. Tiesību akta projekta izpildes nodrošināšana un tās ietekme uz institūcijām** | | |
| **1.** | **Projekta izpildē iesaistītās institūcijas** | Likumprojekta izpildi atbilstoši spriedumu izpildes procesa un maksātnespējas procesa norisi regulējošos normatīvajos aktos nostiprinātajai kompetencei nodrošinās zvērināti tiesu izpildītāji un maksātnespējas procesa administratori.  Elektronisko izsoļu portāla pārziņa un turētāja funkcijas īstenos Tiesu administrācija.  Likumprojekta izpildi oficiālo publikāciju nodrošināšanas jomā nodrošinās arī VSIA „Latvijas Vēstnesis”. |
| **2.** | **Projekta izpildes ietekme uz pārvaldes funkcijām un institucionālo struktūru.**  **Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem** | Ar likumprojektu tiek paplašinātas Tiesu administrācijas funkcijas. Tiesu administrācija īstenos Elektronisko izsoļu portāla pārziņa un turētāja funkcijas.  Likumprojekts neparedz jaunu institūciju izveidi vai esošo institūciju likvidāciju vai reorganizāciju. |
| **3.** | **Cita informācija** | Nav. |

Iesniedzējs:

tieslietu ministrs Dzintars Rasnačs

02.02.2015. 12.18

5631

E.Timpare,

67036829, [Evija.Timpare@tm.gov.lv](mailto:Evija.Timpare@tm.gov.lv)